Borg 'n wiegie en help red 'n weggooibaba se lewe | Maroela Media
Borg 'n wiegie en help red 'n weggooibaba se lewe
Foto ter illustrasie. (Foto: Omar Lopez/Unsplash)
Dit is 'n hartverskeurende werklikheid in Suid-Afrika: sowat 3 000 kinders word jaarliks in ons land deur hulle ma's en pa's aan hulle eie lot oorgelaat.
Volgens 'n 2018-verslag van die Mediese Navorsingsraad is 65% van hierdie kinders pasgeborenes. Die oorblywende kinders in die studie is 90% nog jonger as 'n jaar oud. Daar word verder geskat dat twee kinders dood gevind word vir elke kind wat lewend gekry word.
'n Plek wat hoop en 'n alternatief wil skep vir hierdie babas is Door of Hope Children's Mission in Johannesburg.
Desirae Pillay, kommunikasiebeampte van die organisasie, het uit Glenvista met Maroela Media gesels oor die werk wat Door of Hope hiervoor doen.
Die organisasie het al 232 weggooibabas ingeneem deur 'n boks waar 'n ma, wat nie kans sien vir ouerskap nie, haar baba anoniem kan kom plaas. Hulle het in die 21 jaar reeds altesaam 1 727 babas gehelp en 756 aannemings gefasiliteer.
Daar is tans sowat 65 babas in hulle sorg en Door of Hope het voortdurend die gemeenskap se ondersteuning met die versorging van hierdie kwesbare klein mensies nodig.
Pillay verduidelik hoe jy 'n lewensredder vir 'n baba kan word deur 'n wiegie aan te neem. Luister na die volledige gesprek boaan hierdie berig.
Besoek Door of Hope Children's Mission se webwerf en Facebook-blad vir meer inligting oor hoe om hulle werksaamhede te ondersteun.